Video: Bloemfontein-plaasaanval verfilm; beloning word aangebied‘n Skermskoot uit die video. Die video volg onderaan die berig. Jeremy Berlyn, ŉ 34-jarige boer van die Bainsvlei-omgewing buite Bloemfontein, loof ŉ beloning uit aan enigiemand wat inligting kan verskaf wat tot die inhegtenisneming van sy gesin se plaasaanvallers kan lei. Berlyn het Woensdag ŉ video van die plaasaanval, wat op 19 Februarie omstreeks 19:00 plaasgevind het, aan die media bekend gemaak. Leon Rossouw, ŉ privaatspeurder van Bloemfontein wat Berlyn bystaan om die aanvallers aan te keer, het Woensdag aan Maroela Media gesê Berlyn het ŉ kringtelevisiestelsel by sy plaashuis aangebring nadat daar reeds twee keer vanjaar by die huis ingebreek is terwyl die gesin nie tuis was nie. “Die plaasaanval is die derde traumatiese ervaring wat die gesin moes deurgaan,” het Rossouw gesê. Berlyn het Rossouw aangestel in ŉ desperate poging om die aanvallers aan te keer, want hulle vermoed dat die huisbrake verband hou met die aanval. “As ŉ mens na die video kyk, kan mens sien een van die mans is die leier,” verduidelik Rossouw. “Dit wil ook voorkom of hy die uitleg van die huis baie goed ken. Iets wat nie op die video vertoon word nie, is dat die groep mans al sedert 18:30 vanuit ŉ koppie die huis dopgehou het, so hulle was bewus van die beweging in die huis.” Rossouw sê Berlyn wil ook die motief van die aanval uitvind, aangesien die aanvallers spesifiek vir hom gevra het. Hy was saam met sy jongste seun in ŉ spaarkamer besig om huiswerk te doen, toe die aanvallers toegeslaan het. Berlyn het hom en sy seun beveilig en in die kamer toegesluit. Rossouw sê hy is tans besig om verskeie leidrade op te volg. Hy vermoed die aanvallers is moontlik van Lesotho en hulle was glad nie professioneel nie. “Wat ook opmerklik is, is dat hulle baie goed geklee was, en netjies voorgekom het.” Berlyn se kinders en hul ouma, Stephanie Berly (53), ontvang berading. Rossouw het ook gesê Berlyn is besig om voorsorgmaatreëls te tref om sy huis beter te beveilig. Enigeen met inligting kan Rossouw by 083 410 0900 bel. Die Bloemfontein-polisie se georganiseerdemisdaad-eenheid ondersoek ook die voorval. Die insetsel van die voorval is deur Volksblad vervaardig en op YouTube gelaai.